Maya Viks funkfyrverkeri
En definerende utgivelse fra artisten som lærte seg Prince før hun forstod engelsk. 

ALBUM: 
Etter å ha skrudd ned tempoet på fjorårets «Lay Low», er Maya Vik igjen klar for å funke det opp med «Beyond The Basics», en syv spor lang EP-utgivelse som definitivt lever opp til sin tittel. 
Det er nemlig lite her som ikke holder den samme eksepsjonelle standarden Vik har levert i en årrekke, både på egenhånd og sammen med Montée. 

William Wiik Larsen-produserte «Fighter» kom som en fin-fin smakebit allerede i januar, men havner nesten i skyggen av den 80-tallsinspirerte uptempo-festen som utgjør store deler av skiva. 
Åpnet på upåklagelig vis av Mathias Stubøs (Proviant Audio) funkfyrverkeri «Can I Feel», før discokongen Lindstrøm gir sin hjelpende produsenthånd på EP-ens store dansegulvalibi av en andresingel «Y.M.D. (Young Michael Douglas)». 

Ekstra magisk blir det dessuten når Vik går inn i «Tender Love»-modus på den fantastiske balladen «Young As This Night», og erklærer sukkersøt kjærlighet over produksjonen til nettopp hennes utkårede Basmo. 
En definerende samling låter jeg virkelig gleder meg til å få oppleve live. 
